CELEX: 62014TN0199
Language: el
Date: 2014-03-28 00:00:00
Title: Υπόθεση T-199/14: Προσφυγή-αγωγή της 28ης Μαρτίου 2014 — Vanbreda Risk & Benefits κατά Επιτροπής

26.5.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 159/36
            
         Προσφυγή-αγωγή της 28ης Μαρτίου 2014 — Vanbreda Risk & Benefits κατά Επιτροπής
   (Υπόθεση T-199/14)
   2014/C 159/49
   Γλώσσα διαδικασίας: η γαλλική
   
      Διάδικοι
   
   
      Προσφεύγουσα-ενάγουσα: Vanbreda Risk & Benefits (Αμβέρσα, Βέλγιο) (εκπρόσωποι: P. Teerlinck και P. de Bandt, δικηγόροι)
   
      Καθής: Ευρωπαϊκή Επιτροπή
   
      Αιτήματα της προσφεύγουσας-ενάγουσας
   
   Η προσφεύγουσα-ενάγουσα ζητεί από το Γενικό Δικαστήριο:
   
               —
            
            
               να ακυρώσει την απόφαση της Ευρωπαϊκής Επιτροπής της 30ής Ιανουαρίου 2014 (Réf. Ares(2014)221245) με την οποία η Επιτροπή αποφάσισε να μη δεχθεί την προσφορά της VANBREDA RISK & BENEFITS SA για το τμήμα 1 της συμβάσεως 2013/S 155-269617 (μειοδοτικός διαγωνισμός αριθ. OIB.DR.2/PO/2013/062/591) και να την αναθέσει στην εταιρία Marsh SA·
            
         
               —
            
            
               να διατάξει την προσκόμιση των εγγράφων που αναφέρονται στο κεφάλαιο III (μέτρα οργανώσεως της διαδικασίας) του παρόντος δικογράφου·
            
         
               —
            
            
               να διαπιστώσει την εξωσυμβατική ευθύνη της Επιτροπής και να υποχρεώσει την Επιτροπή να καταβάλει στην προσφεύγουσα αποζημίωση ύψους 1 000 000 ευρώ για την απώλεια της ευκαιρίας να αναλάβει τη σύμβαση, για την απώλεια συμβάσεως αναφοράς και για την ηθική βλάβη που υπέστη·
            
         
               —
            
            
               εν πάση περιπτώσει, να καταδικάσει την Επιτροπή στα δικαστικά έξοδα της παρούσας διαδικασίας.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής-αγωγής, η προσφεύγουσα-ενάγουσα προβάλλει ένα μόνο λόγο αντλούμενο από παράνομη ανάθεση της συμβάσεως εκ μέρους της Επιτροπής σε εταιρία η οποία, κατά παράβαση της συγγραφής υποχρεώσεων, δεν είχε επισυνάψει στην προσφορά της συμφωνία/εξουσιοδότηση βάσει της οποίας όλοι οι ασφαλιστές που συμμετέχουν στην κοινοπραξία δεσμεύονται αλληλεγγύως για την εκτέλεση της συμβάσεως.
   Ο λόγος ακυρώσεως περιλαμβάνει τρία σκέλη, καθόσον η Επιτροπή:
   
               —
            
            
               παραβίασε την αρχή της ισότητας των προσφερόντων και παρέβη τα άρθρα 111, παράγραφος 5, και 113, παράγραφος 1, του δημοσιονομικού κανονισμού (1) καθώς και τα άρθρα 146, παράγραφοι 1 και 2, 149, παράγραφος 1, και 158, παράγραφοι 1 και 3, του κανονισμού εφαρμογής (2) και τις διατάξεις της συγγραφής υποχρεώσεων κηρύσσοντας την προσφορά της Marsh σύμφωνη παρόλον ότι αυτή δεν περιελάμβανε τη συμφωνία/εξουσιοδότηση, δεόντως υπογεγραμμένη από όλους τους ασφαλιστές που συμμετέχουν στην κοινοπραξία σύμφωνα με τις διατάξεις της συγγραφής υποχρεώσεων·
            
         
               —
            
            
               παραβίασε την αρχή της ίσης μεταχειρίσεως των προσφερόντων και παρέβη τα άρθρα 112, παράγραφος 1, του δημοσιονομικού κανονισμού και 160 του κανονισμού εφαρμογής επιτρέποντας στη Marsh να τροποποιήσει την προσφορά της μετά τη λήξη της προθεσμίας υποβολής των προσφορών·
            
         
               —
            
            
               παραβίασε την αρχή της διαφάνειας σε συνδυασμό με το άρθρο 102, παράγραφος 1, του δημοσιονομικού κανονισμού, αρνούμενη να δώσει σαφή απάντηση στην ερώτηση της προσφεύγουσας-ενάγουσας αν η συμφωνία/εξουσιοδότηση είχε υπογραφεί από όλους τους ασφαλιστές που συμμετέχουν στην κοινοπραξία της Marsh και αν το εν λόγω έγγραφο είχε επισυναφθεί στην προσφορά της Marsh.
            
         
      (1)  Κανονισμός (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (ΕΕ L 298, σ. 1).
   
      (2)  Κατ’ εξουσιοδότηση κανονισμός (ΕΕ) αριθ. 1268/2012 της Επιτροπής, της 29ης Οκτωβρίου 2012, σχετικά με τους κανόνες εφαρμογής του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου για τους δημοσιονομικούς κανόνες που εφαρμόζονται στον γενικό προϋπολογισμό της Ένωσης (ΕΕ L 362, σ. 1).